b"\n_START_ARTICLE_\nDorothy Shepherd-Barron\n_START_SECTION_\nBiografia\n_START_PARAGRAPH_\nEl 23 de setembre de 1921 es va casar amb l'enginyer Wilfred Shepherd-Barron a Bombai (\xc3\x8dndia). D'entre els seus fills destaquen John Shepherd-Barron, inventor del caixer autom\xc3\xa0tic, i Richard Shepherd-Barron, pilot d'automobilisme a la d\xc3\xa8cada dels 50 i 60. Dorothy Shepherd-Barron va morir el 20 de febrer de 1953 a Cambridgeshire en un accident de tr\xc3\xa0nsit.\n_START_SECTION_\nCarrera esportiva\n_START_PARAGRAPH_\nEntre 1920 i 1939 va participar en una quinzena d'edicions de Wimbledon sent el seu millor resultat individual els quarts de final els anys 1921 i 1924. En dobles va tenir m\xc3\xa9s \xc3\xa8xit sent finalista l'any 1929 amb Phyllis Howkins Covell, dos anys m\xc3\xa9s tard, 1931, aconsegu\xc3\xad el t\xc3\xadtol m\xc3\xa9s important del seu palmar\xc3\xa8s en imposar-se en la final junt a Phyllis Mudford King. Tamb\xc3\xa9 fou finalista en el U.S. National Championships el 1929 novament amb Phyllis Howkins Covell. En la categoria de dobles mixts fou finalista en quatre ocasions sense poder imposar-se en cap d'elles. Tres d'elles a Wimbledon (1923, 1924 i 1934) amb Lewis Deane, Leslie Godfree i Bunny Austin respectivament, i una altra a l'Internationaux de France amb Austin l'any 1931._NEWLINE_Un altre fet destacat de la seva carrera fou la medalla de bronze en els Jocs Ol\xc3\xadmpics de Par\xc3\xads 1924 en la categoria de dobles femenins. Amb la seva compatriota Evelyn Colyer es van imposar en la final de consolaci\xc3\xb3 a l'equip franc\xc3\xa8s format per Marguerite Broquedis i Yvonne Bourgeois. En semifinals van ser superades per les estatunidenques Hazel H. Wightman i Helen Wills. En categoria individual fou derrotada per la francesa Julie Vlasto en quarts de final."